প্রথম যেদিন এই কাজের জন্য ওস্তাদের সঙ্গে এফডিসি আসে, বিস্ময়ে তার কথা বের হয়নি। চারপাশ দেখে আর বিস্ময়ে স্তব্ধ হয়। যাঁদের এত দিন সিনেমার রুপালি পর্দায় দেখেছে, সেই জ্যান্ত মানুষগুলো এখন তার সামনে। ওস্তাদ মোমেন মিয়া তাকে যত কাজের ফিরিস্তি বলে, প্রদীপ তত বেশুমার স্তম্ভিত হয়ে নির্বাক চেয়ে থাকে স্বপ্নপুরীর মানুষদের দিকে। প্রদীপ অবাক হয়েছে ওস্তাদ মোমেন মিয়ার কাজ দেখেও। কী চেহারা মুহূর্তে কী হয়ে যাচ্ছে! ওস্তাদের হাতে জাদু আছে।